KIRJALLINEN KYSYMYS E-2359/99

esittäjä(t): Cristiana Muscardini (UEN) ja Brian Crowley (UEN) komissiolle

(13. joulukuuta 1999)

Aihe: Synteettiset huumeet

- Kemialliset huumeet leviävät pelottavaa vauhtia ja vaativat uhreja kaikissa Euroopan unionin jäsenvaltioissa.

- Lehdistön mukaan joitakin näiden aineiden yksityiskohtaisia valmistusohjeita levitetään Internetin välityksellä niin, että kemiallisten huumeiden valmistaminen on mahdollista myös kotona.

- Lisäksi monet käyttäjät ovat kuitenkin liian nuoria ymmärtääkseen näiden aineiden aiheuttamia peruuttamattomia vahinkoja, joista ilmeinen esimerkki on Lombardiassa (Italia) 17-vuotiaalle tytölle tehty maksansiirto.

Voisiko komissio tehdä mitä pikimmin kaikkien jäsenvaltioiden kansallisten televisioiden julkisilla ja yksityisillä kanavilla esitettävän tietoiskun, jonka avulla voitaisiin kertoa nuorille ja heidän perheilleen heitä uhkaavasta vaarasta sekä varoittaa heitä tällaisten aineiden käytöstä ja pyytää heitä tekemään yhteistyötä toimivaltaisten viranomaisten kanssa, jotta tällaisten aineiden jakelu ja levittäminen voitaisiin havaita ja estää?

David Byrnen komission puolesta antama vastaus

(21. tammikuuta 2000)

Komissio on arvoisan parlamentin jäsenen tavoin huolissaan synteettisten huumausaineiden aiheuttamista ongelmista. Komissio esitti huumausaineiden torjuntaa koskevasta Euroopan unionin toimintasuunnitelmasta (20002004) antamassaan tiedonannossa(1), että ongelmaa voidaan torjua asianmukaisella lainsäädännöllä, tuotantoon ja huumekauppaan kohdistuvilla toimilla, joihin sisältyy yhteistyön parantaminen kansallisten viranomaisten ja kemian teollisuuden välillä erityisesti huumausaineiden raaka-aineiden osalta, kansainvälisellä yhteistyöllä sekä kysynnän vähentämiseen tiedotus- ja muiden ehkäisytoimien avulla tähtäävällä toiminnalla.

Tiedonannossa todetaan myös, että tietoisuutta huumekysymyksistä on pyritty lisäämään suurelle yleisölle tarkoitettujen tiedotuskampanjoiden avulla. Toimiakseen kampanja on suunnattava tarkoin halutulle kohderyhmälle, ja viestien on oltava tietoon perustuvia ja realistisia. Kampanjoiden on tuettava nuorille ja muille avainhenkilöille suunnattua paikallistason ehkäisevää toimintaa. Lisäksi on korostettava, että toiminnan pedagoginen lähestymistapa tarkoittaa, että nuorille suunnattu tiedotus olisi käsitettävä viestintäprosessiksi ja vuoropuheluksi eikä kampanjaksi. Komissio on vakuuttunut, että nuorten aktiivinen osallistuminen tiedotustoimiin on olennaista näiden toimien onnistumisen kannalta.

Eurooppalainen ehkäisevän päihdetyön viikko on hyvä esimerkki siitä, miten ruohonjuuritason toimintaan on yhdistetty Euroopan laajuinen kampanja, jolla pyritään tuomaan esiin teemaviikon aihe ja lisäämään paikallisten tapahtumien näkyvyyttä. Komissio on huumausaineiden väärinkäytön ehkäisemistä koskevan yhteisön toimintaohjelman (19962000) yhteydessä käynnistänyt kolme eurooppalaista ehkäisevän päihdetyön viikkoa kaikissa jäsenvaltioissa ja osallistunut niiden rahoitukseen. Vuoden 1998 teemaviikolla käsiteltiin uusia synteettisiä huumausaineita ja nuorisoa. Teemaviikkoon sisältyi 30 sekunnin tv-mainos 18 kielellä, radiomainos 6 kielellä, lehdissä julkaistu mainos 12 kielellä, lehtinen 13 kielellä ja juliste 19 kielellä. Teemaviikko käynnistyi huumausaineiden väärinkäytön ehkäisyä ja huumepolitiikkaa käsittelevällä kahden päivän kansainvälisellä konferenssilla, jonka järjesti Wienin kaupunki komission tuella.

Lisäksi huumausaineiden väärinkäytön ehkäisemistä koskevalla yhteisön toimintaohjelmalla (19962000) rahoitetaan hankkeita useissa jäsenvaltioissa tavoitteena antaa nuorille asianmukaista tietoa synteettisistä huumausaineista. Näillä hankkeilla on tuotettu useantyyppistä valistus- ja tiedotusmateriaalia esitteiden, lehtisten, audiovisuaalisten tuotteiden ja Internet-sivujen muodossa. Lisäksi nämä hankkeet on järjestetty eurooppalaisina verkostoina, joissa pyritään vaihtamaan hyviä toimintatapoja ja kehittämään yhteistoimia, joilla on eurooppalaista lisäarvoa.

Komission mielestä on toisaalta epäasianmukaista edistää sellaisia tiedotusvälineissä esitettäviä kampanjoita, joissa ei oteta huomioon paikallisen, alueellisen ja kansallisen tason tarpeita ja kehitystä. Tällaiset kampanjat ovat toissijaisuusperiaatteen vastaisia eivätkä ilmennä kovin tehokasta julkisten varojen käyttöä. Komissio on sitoutunut edelleenkin ehkäisemään huumeriippuvuutta ja edistämään terveitä elintapoja nuorten keskuudessa.

(1) KOM(1999) 239 lopullinen.